CELEX: 32010R0245
Language: hu
Date: 2010-03-23 00:00:00
Title: A Bizottság 245/2010/EU rendelete ( 2010. március 23. ) az iskolagyümölcs-program keretében a tagállami stratégiák Bizottság részére történő bejelentésének határideje és a támogatás végleges felosztására vonatkozó bizottsági határozat meghozatalának határideje tekintetében a 288/2009/EK rendelettől való eltérésről

24.3.2010   
            
            
               HU
            
            
               Az Európai Unió Hivatalos Lapja
            
            
               L 77/50
            
         A BIZOTTSÁG 245/2010/EU RENDELETE
   (2010. március 23.)
   az iskolagyümölcs-program keretében a tagállami stratégiák Bizottság részére történő bejelentésének határideje és a támogatás végleges felosztására vonatkozó bizottsági határozat meghozatalának határideje tekintetében a 288/2009/EK rendelettől való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 103h. cikke f) pontjára, összefüggésben 4. cikkével,
   mivel:
   
               (1)
            
            
               Az oktatási intézményekben tanuló gyermekeknek az iskolagyümölcs-program keretében gyümölcs-, zöldség-, feldolgozottgyümölcs- és feldolgozottzöldség-, valamint banántermékekkel való ellátásához nyújtott közösségi támogatás tekintetében az 1234/2007/EK tanácsi rendelet alkalmazásával kapcsolatos részletes szabályok megállapításáról szóló, 2009. április 7-i 288/2009/EK bizottsági rendelet (2) 4. cikkének (1) bekezdése értelmében azon tagállamok, amelyek egy adott év augusztus 1-je és a következő év július 31-e közötti időszakra kérvényezik az 1234/2007/EK rendelet 103ga. cikkének első bekezdésében említett támogatást, stratégiájukat kötelesek azon év január 31-ig bejelenteni a Bizottságnak, amely évben az időszak megkezdődik.
            
         
               (2)
            
            
               E határidő betartása tekintetében több tagállam is nehézségekbe ütközött többek között amiatt, mert a végrehajtás első évét követően értékelniük kell programjuk hatékonyságát.
            
         
               (3)
            
            
               Annak érdekében, hogy további idő álljon a tagállamok rendelkezésére programjaik értékelésére és – szükség esetén – stratégiáik módosítására, átmeneti intézkedésként célszerű lehetővé tenni számukra, hogy a 2010. augusztus 1. és 2011. július 31. közötti időszakra vonatkozó stratégiáikat 2010. február 28-ig jelentsék be a Bizottságnak.
            
         
               (4)
            
            
               Ehhez kapcsolódóan, a 288/2009/EK rendelet 4. cikke (4) bekezdésének harmadik albekezdésétől eltérve, a 2010. augusztus 1. és 2011. július 31. közötti időszakra vonatkozóan a támogatás végleges felosztásáról szóló bizottsági határozat meghozatalának határidejét célszerű 2010. április 30-ig meghosszabbítani.
            
         
               (5)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   (1)   A 288/2009/EK rendelet 4. cikkének (1) bekezdésétől eltérve a tagállamok a 2010. augusztus 1. és 2011. július 31. közötti időszakra vonatkozó stratégiáikat legkésőbb 2010. február 28-ig jelenthetik be a Bizottságnak.
   (2)   A 288/2009/EK rendelet 4. cikke (4) bekezdésének harmadik albekezdésétől eltérve a 2010. augusztus 1. és 2011. július 31. közötti időszakra vonatkozóan a Bizottság 2010. április 30-ig határoz a támogatás végleges felosztásáról.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2010. február 1-jétől kell alkalmazni.
   Ez a rendelet 2010. április 30-án veszti hatályát.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. március 23-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 94., 2009.4.8., 38. o.